Source: http://www.europarl.europa.eu/doceo/document/A-8-2016-0116_MT.html
Timestamp: 2020-01-27 04:25:53+00:00
Document Index: 2163528

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2014
Proċedura : 2015/2173(DEC)
Ċiklu relatat mad-dokument : A8-0116/2016
696k 110k
dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2014
– wara li kkunsidra l-kontijiet annwali finali tal-Fondazzjoni Ewropea għat-Taħriġ għas-sena finanzjarja 2014,
– wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Taħriġ għas-sena finanzjarja 2014, flimkien mat-tweġibiet tal-Fondazzjoni(1),
– wara li kkunsidra r-rakkomandazzjoni tal-Kunsill tat-12 ta' Frar 2016 dwar il-kwittanza li għandha tingħata lill-Fondazzjoni fir-rigward tal-implimentazzjoni tal-baġit għas-sena finanzjarja 2014 (05584/2016 – C8-0071/2016),
– wara li kkunsidra r-Regolament (KE) Nru 1339/2008 tal-Parlament Ewropew u tal-Kunsill tas-16 ta' Diċembru 2008 li jistabbilixxi Fondazzjoni Ewropea għat-Taħriġ(4), u b'mod partikolari l-Artikolu 17 tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A8-0116/2016),
1. Jagħti l-kwittanza lid-Direttur tal-Fondazzjoni Ewropea għat-Taħriġ għall-implimentazzjoni tal-baġit tal-Fondazzjoni għas-sena finanzjarja 2014;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur tal-Fondazzjoni Ewropea għat-Taħriġ, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
dwar l-għeluq tal-kontijiet tal-Fondazzjoni Ewropea għat-Taħriġ għas-sena finanzjarja 2014
– wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Taħriġ għas-sena finanzjarja 2014, flimkien mat-tweġibiet tal-Fondazzjoni(7),
– wara li kkunsidra r-Regolament (KE) Nru 1339/2008 tal-Parlament Ewropew u tal-Kunsill tas-16 ta' Diċembru 2008 li jistabbilixxi Fondazzjoni Ewropea għat-Taħriġ(10), u b'mod partikolari l-Artikolu 17 tiegħu,
1. Jinnota li l-kontijiet annwali finali tal-Fondazzjoni Ewropea għat-Taħriġ huma kif annessi mar-rapport tal-Qorti tal-Awdituri;
2. Japprova l-għeluq tal-kontijiet tal-Fondazzjoni Ewropea għat-Taħriġ għas-sena finanzjarja 2014;
3. Jagħti istruzzjonijiet lill-President tiegħu biex jgħaddi din id-deċiżjoni lid-Direttur tal-Fondazzjoni Ewropea għat-Taħriġ, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2014
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2014,
A. billi, skont ir-rapporti finanzjarji tagħha, il-baġit finali tal-Fondazzjoni Ewropea għat-Taħriġ ("il-Fondazzjoni") għas-sena finanzjarja 2014 kien jammonta għal EUR 20 158 053, somma li tirrappreżenta żieda ta' 0,07 % meta mqabbla mal-2013; billi l-baġit kollu tal-Fondazzjoni huwa derivat mill-baġit tal-Unjoni,
B. billi l-Qorti tal-Awdituri ("il-Qorti"), fir-rapport tagħha dwar il-kontijiet annwali tal-Fondazzjoni għas-sena finanzjarja 2014 ("ir-rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Fondazzjoni kienu affidabbli u li t-tranżazzjonijiet ta' bażi kienu legali u regolari;
1. Jilqa' l-fatt li, wara li ftehim dwar il-bini tal-Fondazzjoni ġie ffirmat f'Marzu 2013 mal-awtoritajiet tar-Reġjun ta' Piemonte fl-Italja, il-Fondazzjoni wettqet manutenzjoni straordinarja tal-bini u assumiet kontroll dirett tas-sistemi interni bħal pereżempju l-ilma, il-gass u l-elettriku, filwaqt li s-sistemi komuni baqgħu taħt l-amministrazzjoni u l-manutenzjoni ġenerali tar-reġjun; jinnota b'sodisfazzjon li f'Lulju 2015 il-Fondazzjoni u r-reġjun ta' Piemonte ffirmaw ftehim ġdid dwar il-bini li jkopri l-perjodu 2016-2018;
2. Jinnota li l-isforzi ta' monitoraġġ baġitarju matul is-sena finanzjarja 2014 irriżultaw f'rata għolja ta' implimentazzjoni baġitarja ta' 99,90 %, rata li tindika li l-impenji saru f'waqthom, u li r-rata ta' eżekuzzjoni tal-approprjazzjonijiet ta' pagament kienet għolja (94,80 %);
3. Jirrikonoxxi li l-Fondazzjoni pparteċipat fis-sejħa għall-offerti bankarja interistituzzjonali tal-Kummissjoni, li rriżultat fil-konklużjoni ta' kuntratt ma' bank ġdid; jinnota mir-rapport tal-Qorti li l-Fondazzjoni naqqset l-ammont miżmum f'bank Taljan bi klassifikazzjoni tal-kreditu baxxa (F3, BBB) minn EUR 7 500 000 fl-2013 għal EUR 1 800 000 fl-2014; jieħu nota li, minħabba kwistjonijiet bankarji speċifiċi, il-Fondazzjoni hija obbligata żżomm bank Taljan;
4. Jinnota mir-rapport tal-Qorti li l-ammont totali ta' approprjazzjonijiet impenjati riportati għall-2015 kien ta' EUR 940 119 (4,7 % tal-approprjazzjonijiet totali); jieħu nota tal-fatt li r-riporti kienu ta' EUR 756 768 (36,2 %) għat-Titolu II (nefqa amministrattiva), ammont li jfisser żieda ta' 6,2 % meta mqabbel mas-sena preċedenti; jirrikonoxxi li dawn ir-riporti kienu prinċipalment relatati ma' xiri ta' software, hardware u tiġdid ta' għamara;
5. Josserva li mis-sena finanzjarja 2013 ġie riportat l-ammont ta' EUR 2 618 494; jinnota li ġie kkanċellat l-ammont ta' EUR 85 129 (3,25 %) mir-riporti tal-2013; jieħu nota li l-kanċellazzjonijiet tar-riporti tal-2013 kienu għoljin għat-Titolu I (nefqa għall-persunal), f'livell ta' 15,9 %, u għat-Titolu II (nefqa amministrattiva), f'livell ta' 7,6 %, fatt li jindika sovravalutazzjoni tal-ħtiġijiet finanzjarji; jirrikonoxxi li, skont il-Fondazzjoni, dawn il-kanċellazzjonijiet kienu prinċipalment relatati ma' dewmien mhux mistenni u ma' kwistjonijiet mhux previsti ta' persunal;
6. Jinnota b'sodisfazzjon li, skont ir-Rapport Annwali tal-Fondazzjoni u s-sejbiet tal-awditu tal-Qorti, il-livell u n-natura tat-trasferimenti fl-2014 baqgħu fi ħdan il-limiti tar-regoli finanzjarji;
7. Jinnota li l-Fondazzjoni ilha tħabrek biex tnaqqas l-għadd ta' membri tal-persunal f'funzjonijiet amministrattivi ċentrali mill-adozzjoni tal-mandat imfassal mill-ġdid tagħha fl-2008, filwaqt li fl-istess ħin timmassimizza l-għadd ta' esperti li tuża u żżid il-persunal tad-dipartiment tal-operazzjonijiet tagħha bi 19 %, minn 64 fl-2008 għal 76 fl-2014;
8. Jinnota li l-Fondazzjoni fl-2014 wettqet l-eżerċizzju li titlob is-CVs u d-dikjarazzjonijiet ta' interessi tal-membri tal-Bord tat-Tmexxija, tad-Direttur u tal-maniġment superjuri tagħha; jinnota, barra minn hekk, li l-maġġoranza tas-CVs u d-dikjarazzjonijiet ta' interess miġbura ġew ippubblikati fuq is-sit web tal-Fondazzjoni; jieħu nota tal-fatt li l-Fondazzjoni qiegħda tistinka b'mod attiv favur il-pubblikazzjoni tal-għadd residwu ta' CVs u dikjarazzjonijiet pendenti, li se jiġu ppubblikati malli jaslulha, bil-kundizzjoni li jkun ingħata l-kunsens għall-pubblikazzjoni; jistieden lill-Fondazzjoni tinforma lill-awtorità ta' kwittanza dwar il-progress fir-rigward tar-reklutaġġ tal-maniġment superjuri;
9. Iħeġġeġ lill-Fondazzjoni tissensibilizza aktar lill-membri tal-persunal tagħha dwar il-politika li tittratta l-kunflitti ta' interess, flimkien ma' attivitajiet ta' sensibilizzazzjoni li għaddejjin u l-inklużjoni tal-integrità u t-trasparenza bħala punt li jrid jiġi diskuss b'mod obbligatorju matul il-proċeduri ta' reklutaġġ u l-valutazzjonijiet tal-prestazzjoni;
10. Jiddikjara li r-rapporti annwali tal-Fondazzjoni jista' jkollhom rwol importanti fl-iżgurar tal-konformità rigward it-trasparenza, l-obbligu ta' rendikont u l-integrità; jistieden lill-Fondazzjoni tinkludi kapitolu standard dwar dawn il-komponenti fir-rapport annwali tagħha;
11. Jistieden lill-Fondazzjoni ttejjeb il-proċeduri u l-prattiki tagħha mmirati lejn is-salvagwardja tal-interessi finanzjarji tal-Unjoni u tikkontribwixxi b'mod attiv għal proċess ta' kwittanza li jkun orjentat lejn ir-riżultati;
12. Jinnota li l-2014 kienet l-ewwel sena tal-Perspettiva ta' Nofs it-Terminu 2014-2017 tal-Fondazzjoni u jifraħ lill-Fondazzjoni dwar l-effikaċja tal-prestazzjoni stmata tagħha, ta' aktar minn 97 %, meta wieħed iqabbel ir-riżultati ppjanati ma' dawk imwettqa fit-tliet objettivi strateġiċi, li kienu t-tisħiħ tal-analiżi tal-politika fl-edukazzjoni u t-taħriġ vokazzjonali (ETV) abbażi tal-evidenza, l-immodernizzar tas-sistemi tal-ETV b'perspettiva ta' tagħlim tul il-ħajja u ż-żieda tar-rilevanza tal-għoti tal-ETV fir-rigward tas-suq tax-xogħol u tal-koeżjoni ekonomika u soċjali;
13. Jinnota li skont il-pjan ta' awditjar, is-Servizz ta' Awditjar Intern (IAS) tal-Kummissjoni ma wettaqx awditu matul l-2014; jikkonstata li, fi tmiem l-2014, is-sitt rakkomandazzjonijiet kollha maħruġa mill-IAS wara l-awditu tal-2013 dwar il-ġestjoni u l-missjonijiet ta' esperti ġew indirizzati mill-Fondazzjoni; jinnota, barra minn hekk, li l-IAS ingħata evidenza għar-rieżami annwali tiegħu fl-2014 u li f'Lulju 2015 l-IAS għalaq formalment ħamsa mis-sitt rakkomandazzjonijiet, filwaqt li waħda mir-rakkomandazzjonijiet ġiet irriklassifikata minn "importanti ħafna" għal "importanti";
14. Jieħu nota tan-numru dejjem jikber ta' talbiet għal appoġġ mill-Fondazzjoni għal assistenza fir-relazzjonijiet esterni tal-Unjoni, minn 78 fl-2013 għal 82 fl-2014, u jemmen li dan jissottolinja r-rilevanza tal-Fondazzjoni fl-appoġġ tar-rwol tal-Unjoni bħala attur globali f'dan il-qasam;
15. Jindika li l-Fondazzjoni topera f'ambjent dinamiku li jirrikjedi livell għoli ta' flessibbiltà fejn kontinwament jiġu aġġornati u aġġustati l-attivitajiet tagħha biex jintlaħqu r-riżultati mistennija fl-għoti ta' appoġġ lil pajjiżi sħab; ifakkar li l-kuntest tal-2014 kien ikkaratterizzat b'mod partikolari minn instabbiltà politika li kienet qed isseħħ fir-reġjun tan-Nofsinhar u tal-Lvant tal-Mediterran u fil-Lvant tal-Ewropa minħabba l-kriżi fl-Ukrajna; jissuġġerixxi li jitteħed vantaġġ sħiħ mill-ħidma li saret mill-Fondazzjoni fil-qasam tal-migrazzjoni u l-ħiliet;
16. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu ta' [xx xxxx 2016](13) dwar il-prestazzjoni, il-ġestjoni finanzjarja u l-kontroll tal-aġenziji.
WERREJ tal-Kumitat għall-Impjiegi u l-Affarijiet Soċjali
Rapporteur għal opinjoni: David Casa
1. Jesprimi s-sodisfazzjon tiegħu li l-Qorti tal-Awdituri ddikjarat li t-tranżazzjonijiet li fuqhom huma bbażati l-kontijiet annwali tal-Fondazzjoni għas-sena finanzjarja 2014 kienu legali u regolari fl-aspetti materjali kollha u li l-pożizzjoni finanzjarja tagħha sal-31 ta' Diċembru 2014 hija rappreżentata b'mod ġust;
2. Jinnota li l-2014 kienet l-ewwel sena tal-Perspettiva ta' Nofs it-Terminu 2014-2017 tal-Fondazzjoni u jifraħ lill-Fondazzjoni dwar l-effikaċja tal-prestazzjoni stmata tagħha ta' aktar minn 97 %, meta wieħed iqabbel ir-riżultati ppjanati ma' dawk imwettqa fit-tliet objettivi strateġiċi, li kienu t-tisħiħ tal-analiżi tal-politika fl-edukazzjoni u t-taħriġ vokazzjonali (ETV) abbażi tal-evidenza, l-iimmodernizzar tas-sistemi tal-ETV f’perspettiva ta’ tagħlim tul il-ħajja u ż-żieda tar-rilevanza tal-għoti tal-ETV fir-rigward tas-suq tax-xogħol, il-koeżjoni ekonomika u soċjali;
3. Jinnota li l-livell ta’ approprjazzjonijiet riportati kien għoli għat-Titolu 1 (15,9 %) u ta’ 7,6 % għat-Titolu 2; iqis li dawn il-livelli jistgħu jitnaqqsu bl-applikazzjoni ta’ stima finanzjarja aħjar fil-futur;
4. Jilqa' l-fatt li, bi tweġiba għal kummenti mill-awtorità ta’ kwittanza, fl-2014 il-Fondazzjoni ħadet sehem fi proċedura ta’ akkwist konġunt għal servizzi bankarji mnedija mill-Kummissjoni sabiex tiżgura s-sigurtà tal-assi tagħha li preċedentement kienu miżmuma f’bank wieħed bi klassifikazzjoni tal-kreditu baxxa;
5. Jieħu nota tan-numru dejjem jikber ta’ talbiet għal appoġġ mill-ETF għal assistenza fir-relazzjonijiet esterni tal-UE minn 78 fl-2013 għal 82 fl-2014 u jemmen li dan jenfasizza r-rilevanza tal-Fondazzjoni fl-appoġġ tar-rwol tal-UE bħala attur globali f’dan il-qasam;
6. Jindika li l-Fondazzjoni topera f’ambjent dinamiku li jirrikjedi livell għoli ta’ flessibbiltà fejn kontinwament jiġu aġġornati u aġġustati l-attivitajiet tagħha biex jintlaħqu r-riżultati mistennija fl-għoti ta’ appoġġ lil pajjiżi sħab; ifakkar li l-2014 kienet ikkaratterizzata b’mod partikolari b'instabilità politika li kienet qed isseħħ fir-reġjun tan-Nofsinhar u tal-Lvant tal-Mediterran u fil-Lvant tal-Ewropa minħabba l-kriżi fl-Ukrajna; jissuġġerixxi li jiġi sfruttat kompletament ix-xogħol magħmul mill-ETF fil-qasam tal-migrazzjoni u l-ħiliet.
ĠU C 409, 9.12.2015, p. 266.
ĠU L 354, 31.12.2008, p. 82.
Testi adottati ta' din id-data, P8_TA(-PROV)(2016)0000.